
	Priekšlikums
Piedāvājam papildināt Informatīvā ziņojuma (turpmāk – projekts) 57. lpp. ar tekstu šādā redakcijā: 
"Vienlaikus norādāms, ka minētās instrukcijas prasību praktiskā piemērošana ir radījusi būtiskas problēmas nodrošināt nepilngadīgā pratināšanu ar atbilstoši apmācīta psihologa starpniecību. Valsts policijai ir grūtības piesaistīt pietiekami pieredzējušus psihologus, kas atbilst Ministru kabineta 2026. gada 16. jūnija instrukcijā Nr. 1 "Instrukcija par Kriminālprocesa likuma 152. un 153. pantā minētā psihologa pienākumiem un izvirzītajām prasībām nepilngadīgā pratināšanā" noteiktajām profesionālās kompetences un speciālās sagatavotības prasībām darbam ar bērnu, kuru nepieciešams nopratināt.

Savukārt "Bērna mājas" psihologu pieejamība ir ierobežota ar "Bērna mājas" noteikto darba laiku (pirmdien no plkst. 8.30 – 18.00; otrdien un ceturtdien no plkst. 8.30 – 17.00; piektdien no plkst. 8.30 – 16.00; sestdien un svētdien ir slēgts) un tādējādi veidojas rinda, lai bērnu nopratinātu. Papildus norādāms, ka "Bērnu māja" sniedz pakalpojumu tikai noteiktai bērnu grupai atbilstoši KPL 153. pantā un Bērnu tiesību aizsardzības likuma 52.1 pantā (atbalsts vardarbībā cietušam bērnam) noteiktajam, kā arī bērnus apkalpo atbilstoši pierakstam. Tā rezultātā Valsts policijā atsevišķos kriminālprocesos procesuālās darbības tiek atliktas un lietas uzkrājas. Attiecīgā situācija īpaši problemātiska ir kriminālprocesos, kuros cietušais ir īpaši aizsargājams nepilngadīgais, kur bērna pratināšana jāveic bez nepamatotas kavēšanās un pat neatliekami, lai savlaicīgi iegūtu un nostiprinātu pierādījumus, novērstu bērna atkārtotu iztaujāšanu un sekundārās viktimizācijas risku, kā arī nodrošinātu efektīvu turpmāko izmeklēšanu, jo tas ir viens no kriminālprocesa pamatprincipiem, kas nodrošina tiesības uz lietas izskatīšanu saprātīgā termiņā un garantē personas tiesisko aizsardzību. Kriminālprocesi, kuros ir iesaistīti bērni, jo īpaši mazgadīgie, psihotraumēti un slimi bērni, ir prioritāri, un ir izvērtējams, vai, ņemot vērā rindas un darba laiku "Bērnu mājā",  kriminālprocesa virzītājam noteiktā prasība piesaistīt psihologu (speciālistu) ir nepieciešama.

Papildus norādāms, ka "Bērnu mājā" bērni tiek pratināti atkārtoti, jo sākotnēji nav iegūti pietiekami pierādījumi.
Projekta 57.lpp tostarp norādīts, ka "Viens no "Bērna mājas" galvenajiem uzdevumiem ir nodrošināt bērna nopratināšanu [..], lai iegūtu objektīvas un kriminālprocesā pieļaujamas liecības un pēc iespējas novērstu nepieciešamību bērnu atkārtoti iztaujāt kriminālprocesa laikā". Norādām, ka kriminālprocesā liecību iegūšana, nav "Bērnu mājas" kompetence.
Projekta 57. lpp. norādīts, ka "atbilstoši Kriminālprocesa likuma 152. un 153. pantam nepilngadīgā pratināšana Bērna mājā notiek ar psihologa starpniecību." Norādām, ka bērna pratināšana ar psihologa starpniecību tostarp notiek arī Valsts policijas telpās. Savukārt KPL 152. pantā noteiktajos gadījumos bērna pratināšana nenotiek "Bērna mājā".

Tādējādi lūdzam attiecīgi precizēt informatīvajā ziņojumā norādīto.

